Uverejnenie oznámenia o schválení štandardnej zmeny špecifikácie výrobku v súvislosti s názvom v sektore vinohradníctva a vinárstva v zmysle článku 17 ods. 2 a 3 delegovaného nariadenia Komisie (EÚ) 2019/33

(2022/C 305/07)

Toto oznámenie sa uverejňuje v súlade s článkom 17 ods. 5 delegovaného nariadenia Komisie (EÚ) 2019/33 (1).

OZNÁMENIE O ŠTANDARDNEJ ZMENE JEDNOTNÉHO DOKUMENTU

„Vin Santo del Chianti Classico“

PDO-IT-A1514-AM02

Dátum oznámenia: 27.5.2022

OPIS A DÔVODY SCHVÁLENEJ ZMENY

1. Odrodové zloženie – zoznam odrôd

Opis: Uvádzajú sa odrody Malvasia (Malvasia Bianca Lunga, Malvasia Bianca di Candia). Popri odrode Trebbiano Toscano tvoria aspoň 60 % odrodového zloženia.

Dôvody: Táto zmena sa vykonáva s cieľom špecifikovať odrody Malvasia povolené v kombinácii odrôd používaných na výrobu výrobku v súlade so zoznamom odrôd považovaných za vhodné na pestovanie v regióne Toskánsko.

Táto zmena sa týka článku 2 špecifikácie výrobku a bodu 7 [Hlavné muštové odrody] jednotného dokumentu.

2. Pravidlá vinohradníctva – poloha vinohradov

Opis: Prídavné meno „kopcovité“ sa vypúšťa z časti, v ktorej sa opisuje poloha vinohradov, a slovo „aspekt“ sa nahrádza slovom „orientácia“.

Dôvody: Nadmorská výška v celej oblasti Chianti je najmenej 150/200 m, a preto je prirodzene vhodná na produkciu hrozna určeného na hrozienkovatenie. To platí aj pre vinohrady, ktoré sa nachádzajú v častiach územia s menšou nadmorskou výškou, keďže ich nadmorská výška je ešte stále vhodná na predmetný druh výroby. Ďalším dôvodom tejto zmeny je predchádzanie subjektívnemu posudzovaniu územia, ktoré je ako celok kopcovité, a preto je vhodné na výrobu vín, ktoré si vyžadujú postupy hrozienkovatenia.

Táto zmena sa týka článku 4.2 špecifikácie výrobku, ale netýka sa jednotného dokumentu.

3. Pestovateľské postupy – doplnková závlaha

Opis: Stanovuje sa možnosť doplnkovej závlahy.

Dôvody: Vegetačné obdobie viniča ovplyvňujú dôsledky zmeny klímy na celom území už viac než desať rokov, pričom teploty neustále rastú a zrážky sú slabé. Týmto pestovateľským postupom sa zaručí, aby vinohrady dokázali prežiť a zachovala sa kvalita hrozna. Kvalitatívne parametre sú výrazne nižšie v prípade hrozna zozbieraného z vinohradov, ktoré zasiahol nedostatok vody.

Táto zmena sa týka článku 4.5 špecifikácie výrobku, ale netýka sa jednotného dokumentu.

4. Pestovateľské postupy – odkaz na dôkladné triedenie hrozna

Opis: V súvislosti s maximálnym hektárovým výnosom viniča sa vypúšťa odkaz na dôkladné triedenie hrozna.

Dôvody: Odkaz na túto činnosť sa vypúšťa, keďže parametre výnosu sú už stanovené v špecifikácii výrobku.

Táto zmena sa týka článku 4.6 špecifikácie výrobku, ale netýka sa jednotného dokumentu.

5. Pestovateľské postupy – odkaz na predošlé triedenie hrozna

Opis: Pokiaľ ide o dosiahnutie minimálneho prirodzeného obsahu alkoholu, vypúšťa sa odkaz na predošlé triedenie hrozna.

Dôvody: Odkaz na túto činnosť sa vypúšťa, keďže technicko-výrobné a kvalitatívne vlastnosti, ktoré má vinič dosiahnuť, sú už stanovené v špecifikácii výrobku.

Táto zmena sa týka článku 4.8 špecifikácie výrobku, ale netýka sa jednotného dokumentu.

6. Odkaz na fľašovanie vo vymedzenej zemepisnej oblasti – úprava formy existujúcej podmienky

Opis: Odkaz na fľašovanie alebo balenie vo vymedzenej zemepisnej oblasti je už zahrnutý v jednotnom dokumente, keďže už bolo povolené od uznania označenia, a preto už bolo zahrnuté v článku 5 ods. 1 špecifikácie výrobku.

Dôvody: Ide o úpravu formy, pretože táto podmienka nebola zahrnutá v jednotnom dokumente v dôsledku opomenutia v čase jeho prípravy.

Táto aktualizácia nemá za následok neplatnosť súvislosti, na ktorú sa odkazuje v článku 93 ods. 1 písm. a) bode i) nariadenia (EÚ) č. 1308/2013, a týka sa bodu 9 jednotného dokumentu [Ďalšie základné podmienky].

7. Zákaz postupu obohacovania

Opis: Dopĺňa sa zákaz postupu obohacovania.

Dôvody: Výrobcovia vína „Vin Santo del Chianti Classico“ tento postup nevyužívajú; minimálny obsah cukru sa musí dosiahnuť prirodzeným hrozienkovatením. Cieľom rozhodnutia zakázať postup obohacovania je preto zaistiť neustále zlepšovanie kvality výrobku, ktoré sa má dosiahnuť dôkladným obhospodarovaním vinohradov a dodržiavaním prirodzeného postupu výroby vína.

Táto zmena sa týka článku 5.4 špecifikácie výrobku a bodu 5.1 [Osobitné enologické postupy] jednotného dokumentu.

8. Organoleptické vlastnosti

Opis: V prípade typu vína „Vin Santo del Chianti Classico“ sa pri parametri farby „výrazná jantárovožltá“ dopĺňajú slová „až hnedá“. V prípade typu „Occhio di Pernice“ sa farba „od výraznej ružovej po svetloružovú“ mení na tento opis: „od zlatoružovej cez jantárovožltú po hnedú“;

Dôvody: Účelom týchto zmien je zabezpečiť, aby sa v opise zohľadňovali výraznejšie farby, vzhľadom na to, že v oblasti Chianti, v ktorej sú mimoriadne dôležité vinohrady s odrodou Sangiovese a modrým hroznom, sa vinári čoraz viac zameriavajú na tento druh hrozna, čo má vplyv na farbu vína „Vin Santo“.

Opis: Pri oboch typoch sa v súvislosti s chuťou uvádzajú parametre „od suchej po sladkú“.

Dôvody: Účelom tejto zmeny je rozšíriť chuťovú škálu v súlade s analytickými údajmi o výrobkoch. Vin Santo sa čoraz častejšie označuje za likérové víno, a preto sa pri ňom uprednostňuje sladká chuť. Pokiaľ ide o typ Occhio di Pernice, ide o typický toskánsky výrobok, ktorý sa používa najmä pri príprave typických jedál z mäsa a diviny, ktoré si vyžadujú víno s nízkym obsahom cukru (t. j. suché).

Táto zmena sa týka článku 6 špecifikácie výrobku a bodu 4 jednotného dokumentu.

9. Fyzikálno-chemické vlastnosti

Opis: Pri oboch typoch sa minimálny celkový obsah alkoholu v prípade hodnoty „skutočný obsah alkoholu“ znížil z 12,00 obj. % na 10,50 obj. %.

Dôvody: Táto zmena je v súlade s rozhodnutím dosiahnuť vyššiu sladkosť výrobku, a teda zvýšiť obsah zvyškového cukru.

Opis: V prípade vína „Vin Santo del Chianti Classico“ sa minimálny celkový obsah kyselín zvýšil zo 4,0 g/l na 4,5 g/l.

Dôvody: V odrodovom zložení sa používajú modré odrody, najmä odroda Sangiovese, ktorá má mimoriadny sklon zvýšiť kyslosť vín, pri ktorých sa používa. Tieto zmeny sú takisto plne v súlade s trendmi na trhu.

Tieto zmeny sa týkajú článku 6 špecifikácie výrobku a bodu 4 jednotného dokumentu.

10. Úpravy formy

Opis: Uvádzajú sa odrody typické pre toto územie: Trebbiano Toscano, Malvasia Bianca Lunga, Malvasia Bianca di Candia, Sangiovese a Canaiolo (biele aj čierne) a odkazuje sa na niekoľko vín.

Dôvody: Znenie sa upravuje vzhľadom na zmeny týkajúce sa odrôd, ktoré sa už uvádzali v odrodovom zložení, a fyzikálno-chemických a organoleptických vlastností výrobkov.

Táto úprava formy sa týka článku 8 špecifikácie výrobku, ale netýka sa jednotného dokumentu.

11. Teplotné rozpätie – zmena prídavného mena

Opis: Pokiaľ ide o priestory, v ktorých hrozno hrozienkovatie, považuje sa za dostatočné uviesť nevyhnutnosť „vhodného“ teplotného rozpätia (a nie „značného“ teplotného rozpätia) a riadnej ventilácie prostredia.

Dôvody: Toto vymedzenie sa považuje za presnejšie a relevantnejšie pre proces hrozienkovatenia.

Táto zmena sa týka článku 8 špecifikácie výrobku, ale netýka sa jednotného dokumentu.

JEDNOTNÝ DOKUMENT

1. Názov výrobku

Vin Santo del Chianti Classico

2. Druh zemepisného označenia

CHOP – chránené označenie pôvodu

3. Kategórie vinohradníckych/vinárskych výrobkov

1. Víno

4. Opis vína (vín)

1. Vin Santo del Chianti Classico

STRUČNÝ SLOVNÝ OPIS

Farba: od slamovožltej cez zlatú, výrazne jantárovožltú po hnedú;

Vôňa: pripomínajúca étery, intenzívna, výrazná;

Chuť: harmonická, zamatová, dobre štruktúrovaná, od suchej po sladkú;

Minimálny celkový obsah alkoholu (v obj. %): 16,00 obj. % so skutočným obsahom alkoholu najmenej 10,5 obj. %;

Minimálny bezcukorný extrakt: 23,0 g/l.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) Minimálna celková kyslosť 4,5 gramu na liter, vyjadrená ako kyselina vínna Maximálny obsah prchavých kyselín (v miliekvivalentoch na liter) 30 Maximálny celkový obsah oxidu siričitého (v miligramoch na liter)

2. Vin Santo del Chianti Classico Occhio di Pernice

STRUČNÝ SLOVNÝ OPIS

Farba: od zlatoružovej cez jantárovožltú po hnedú;

Vôňa: pripomínajúca étery, intenzívna;

Chuť: jemná, zamatová a okrúhla, od suchej po sladkú;

Minimálny celkový obsah alkoholu (v obj. %): 16,00 obj. % so skutočným obsahom alkoholu najmenej 10,5 obj. %;

Minimálny bezcukorný extrakt: 26,0 g/l.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) Minimálna celková kyslosť 4,5 gramu na liter, vyjadrená ako kyselina vínna Maximálny obsah prchavých kyselín (v miliekvivalentoch na liter) 30 Maximálny celkový obsah oxidu siričitého (v miligramoch na liter)

5. Vinárske výrobné postupy

5.1. Osobitné enologické postupy

1. CHOP „Vin Santo del Chianti Classico“ vrátane označenia Occhio di Pernice

Osobitný enologický postup

Opis tradičnej metódy výroby vína:

Hrozno musí po dôkladnom vytriedení prejsť procesom prirodzeného hrozienkovatenia; hrozno musí hrozienkovatieť vo vhodných priestoroch; povolená je čiastočná dehydratácia ventilovaným vzduchom a hrozno musí pred rozdrvením dosiahnuť vysoký obsah cukru; nie sú povolené žiadne postupy obohacovania. Vinifikácia, konzervácia a zrenie vína „Vin Santo del Chianti Classico“ sa musí uskutočniť v drevených nádobách (nazývaných „caratelli“).

5.2. Maximálne výnosy

1. CHOP „Vin Santo del Chianti Classico“ vrátane označenia Occhio di Pernice 8 000 kilogramov hrozna na hektár

2. CHOP „Vin Santo del Chianti Classico“ vrátane označenia Occhio di Pernice 28 hektolitrov na hektár

6. Vymedzená zemepisná oblasť

Oblasť, v ktorej sa vyrába víno s CHOP „Vin Santo del Chianti Classico“, tvorí 71 800 hektárov v centre regiónu Toskánsko vrátane časti územia provincií Florencia (30 400 hektárov) a Siena (41 400 hektárov). Do tejto oblasti patria najmä celé územia obcí Greve in Chianti, Castellina in Chianti, Radda in Chianti a Gaiole in Chianti. Čiastočne do nej patria aj obce San Casciano in Val di Pesa, Barberino Tavarnelle, Castelnuovo Berardenga a Poggibonsi.

7. Muštové odrody

Malvasia Bianca Lunga B. – Malvasia

Malvasia Bianca di Candia B. – Malvasia

Sangiovese N. – Sangioveto

Trebbiano Toscano B. – Trebbiano

8. Opis súvislostí

CHOP „Chianti Classico“ vrátane označenia Occhio di Pernice

Víno „Vin Santo“ je dôležitým prvkom oblasti Chianti Classico už od stredoveku. Jeho pôvod siaha do roku 1400. Výroba vína „Vin Santo“ je skutočným umením, ktoré si vyžaduje skúsenosti. Prvú fázu procesu predstavuje zber najvhodnejšieho hrozna, napríklad hrozna odrôd Trebbiano Toscano, Malvasia Bianca Lunga, Malvasia Bianca di Candia, Sangiovese a Canaiolo (biele aj čierne), ktoré sa vyväzujú pomocou techník tradičných pre túto oblasť (tzv. toskánsky oblúk). Metóda hrozienkovatenia je v dôsledku teplotného rozpätia v tejto oblasti prirodzená. Doba fermentácie, presun a metódy zrenia vychádzajú zo skúseností miestnych vinárov. Počas vinifikácie sa používa typická miestna metóda „madre“ [matka]. Spočíva v použití droždia, ktoré si jednotlivé podniky časom vybrali.

9. Ďalšie základné podmienky (balenie, označovanie, iné požiadavky)

Vin Santo del Chianti Classico – fľašovanie

Právny rámec:

právne predpisy EÚ

Druh ďalšej podmienky:

fľašovanie vo vymedzenej zemepisnej oblasti

Opis podmienky:

Činnosti vinifikácie, konzervácie, zrenia a fľašovania sa musia uskutočniť v oblasti Vin Santo del Chianti Classico uvedenej v článku 3 špecifikácie výrobku.

V súlade s platnými vnútroštátnymi právnymi predpismi a právnymi predpismi EÚ sa fľašovanie alebo balenie musia uskutočniť vo vymedzenej zemepisnej oblasti, aby sa zachovala kvalita a dobré meno vína „Vin Santo del Chianti Classico“ a zaručila účinnosť príslušných kontrol.

Vin Santo del Chianti Classico – vinifikácia

Právny rámec:

právne predpisy EÚ

Druh ďalšej podmienky:

výnimka pri požiadavke na výrobu vo vymedzenej zemepisnej oblasti

Opis podmienky:

Na základe povolenia ministerstva pre poľnohospodársku, potravinársku a lesnícku politiku a po schválení regiónom Toskánsko sa povoľujú činnosti vinifikácie, konzervácie, zrenia a fľašovania vo vinárskych podnikoch nachádzajúcich sa mimo vymedzenej zemepisnej oblasti, najviac však 10 km od jej hraníc. Podmienkou je, že tieto vinárske podniky už museli existovať v čase nadobudnutia účinnosti špecifikácie výrobku a musia patriť podnikom, ktoré jednotlivo alebo spoločne produkujú hrozno vhodné na výrobu vína „Vin Santo del Chianti Classico“ zozbieraného z vinohradov, ktoré tieto podniky buď vlastnia, alebo obhospodarujú.

Odkaz na špecifikáciu výrobku

https://www.politicheagricole.it/flex/cm/pages/ServeBLOB.php/L/IT/IDPagina/18197

(1) Ú. v. ES L 9, 11.1.2019, s. 2.